b'\n_START_ARTICLE_\nPiatra Rosie\n_START_PARAGRAPH_\nPiatra Rosie (suom. punainen kivi) oli muinainen linnoitus antiikin Daakiassa nykyisen Romanian alueella. Se rakennettiin luultavasti kuningas Burebistan aikana ensimm\xc3\xa4isell\xc3\xa4 vuosisadalla eaa. Se suojasi Daakian p\xc3\xa4\xc3\xa4kaupunkia Sarmizegethusaa Streijoen laaksosta p\xc3\xa4in. Linnoituksen rauniot on l\xc3\xb6ydetty._NEWLINE_Piatra Rosie rakennettiin 831 metri\xc3\xa4 korkean kukkulan huipulle. Se oli kaksiosainen linnoitus, joka oli rakennettu kivest\xc3\xa4 ja puusta. Se koostui tilap\xc3\xa4isest\xc3\xa4 suorakulmaisesta kivilinnakkeesta, jossa oli yhteens\xc3\xa4 viisi tornia. Yksi jokaisessa kulmassa ja yksi linnakkeen it\xc3\xa4puolella. Torneihin yhtyi linnoituksen suurempi osa, joka oli nelikulmainen ja koostui kivimuureista sek\xc3\xa4 kahdesta vartiotornista. Linnoituksen sis\xc3\xa4lle oli rakennettu kivip\xc3\xa4\xc3\xa4llysteisi\xc3\xa4 teit\xc3\xa4 ja kaivo. Ulkopuolella oli my\xc3\xb6s rakennettu vahtitorneja. My\xc3\xb6hemmin tilap\xc3\xa4isen kivilinnakkeen perustusten p\xc3\xa4\xc3\xa4lle rakennettiin suuri puinen rakennus. Yhteens\xc3\xa4 linnoitus oli 1\xc2\xa0102 x 45 metrin kokoinen. Alueelta on l\xc3\xb6ydetty my\xc3\xb6s alttareita._NEWLINE_Linnoitus vallattiin ja tuhottiin daakialaissodissa 100-luvun alussa.'